
הכנסת השבע-עשרה






נוסח לא מתוקן

מושב שני
פרוטוקול מס' 110

מישיבת ועדת העבודה, הרווחה והבריאות

יום שלשי, י"ד כסלו התשס"ז, 5 בדצמבר 2006, שעה 11:00

סדר היום: הצעת חוק הביטוח הלאומי (תיקון מס' 7)(תיקון), התשס"ו-2006

נכחו:
חברי הוועדה: 
משה שרוני – היו"ר


אלחנן גלזר

מוזמנים:
משה ברסימנטוב
- רפרנט עבודה ורווחה, אגף תקציבים, משרד האוצר


עו"ד דארין יעקב
- ייעוץ וחקיקה, משרד המשפטים


עו"ד רועי קרת
- הלשכה המשפטית, המוסד לביטוח לאומי


אמסס גרא
- המוסד לביטוח לאומי

ייעוץ משפטי:
גיל שבתאי

מנהלת הוועדה:
וילמה מאור
רשמות פרלמנטריות:
אתי בן-שמחון


הילה לוי

הצעת חוק הביטוח הלאומי (תיקון מס' 7)(תיקון), התשס"ו-2006

היו"ר משה שרוני:


בוקר טוב, אני פותח את הישיבה בנושא: הצעת חוק הביטוח הלאומי (תיקון מס' 7)(תיקון), התשס"ו-2006, של חברי הכנסת יצחק גלנטי, משה שרוני, אלחנן גלזר, יצחק זיו ושרה מרום. חבר הכנסת גלזר, בבקשה. 

אלחנן גלזר:


אני אחד מהשותפים לחוק הזה ועל חשיבותו אין מה להוסיף. החוק הזה בא לתקן עוולה גדולה מאד, שבוצעה לחברינו הגמלאים ואני מקווה שהוועדה תמצא לנכון  לאשר את החוק ולהגיש אותו  לקריאה שנייה ושלישית. 

היו"ר משה שרוני:


תודה. גיל שבתאי, בבקשה. 

גיל שבתאי:

אדוני, בתיקון מס' 7 לחוק הביטוח הלאומי נקבע כי אוכלוסיית עקרות הבית, שמלאו לה 65 בעת כניסת התיקון לתוקף, כי היא לא תהיה זכאית לקצבת זקנה. בהצעת החוק שלפנינו מוצע להקנות זכאות לאוכלוסיה הזאת. הנחנו בפני הוועדה נוסח שאנחנו מציעים, של תיקון סעיף 16, שישמור על חלק מאותו סעיף מבחינת הזכאות של מי שכבר היום מקבלת קצבת זקנה, שיתייחס גם לזכאות של האוכלוסיה האמורה. בנוסח הזה התנאי לקבלה הוא שבמשך חמש השנים מיום תחילת התיקון היא היתה תושבת ישראל, כדי שלא יגיעו נשים מחו"ל וירצו לקבל את הקצבה. 

היו"ר משה שרוני:


אנחנו מסכימים לזה. 

גיל שבתאי:

בנוסף, אנחנו מציעים שיום תחילת החוק ייקבע בהכנתו לקריאה שנייה ושלישית ושבמסגרת הכנתו לקריאה שנייה ושלישית תתברר שאלת האובדן האפשרי של זכאות להטבות, למי שמקבלת היום הבטחת הכנסה, וכתוצאה מקבלת קצבת הזקנה תישלל ממנה השלמת ההכנסה. 

היו"ר משה שרוני:


בשביל זה יש לנו ביטוח לאומי, לא?

עו"ד רועי קרת:

מדובר דווקא על הטבות, שניתנות בכל המקומות האחרים, חוץ מביטוח לאומי. הבעיה היא שהרבה מקומות שנותנים היום הטבות כמו קופת חולים או עיריה, צריכים את האישור של ביטוח לאומי. היועץ המשפטי אמר שהן ייצאו מהבטחת הכנסה וההטבות יישללו מהן. 

היו"ר משה שרוני:


הן נכנסות אחר כך להנחה של אזרח ותיק ועכשיו אני הולך לתקן את החוק של אזרח ותיק, שיהיה לו 50% הנחה ולא 30%. 

עו"ד רועי קרת:


אם זה יהיה 50%, זה יפתור את הבעיה.

היו"ר משה שרוני:


אני רוצה לחסל את כל הכסף שיש במשרד האוצר. 

גיל שבתאי:

יש להעריך את  עלותה של הצעת החוק מאחר ומדובר בהצעת חוק שיש לה עלות תקציבית.

היו"ר משה שרוני:


האוצר לא יגיע ל-80 מיליון, גם לא ל-60 מיליון. פחות מזה. 

גיל שבתאי:

אבל בהתאם להוראות חוק יסוד: משק המדינה, על הוועדה לקבל הערכת עלות מהמשרד הרלוונטי ובמידה והיא לא מקבלת את ההערכה הזאת...

היו"ר משה שרוני:


מביטוח לאומי נקבל את ההערכה. 

עו"ד רועי קרת:

אין מחלוקת על הערכת העלות. היא נעה בין 75 מיליון ל-80 מיליון. 

היו"ר משה שרוני:


בגלל שהאקטואר קבע גיל מאה. 

עו"ד רועי קרת:

אין מחלוקת על כך שהעלות תלך ותרד, אבל לשנה הקרובה, זה מה שהצעת החוק תעלה. 

היו"ר משה שרוני:


עד 88 מיליון, נכון? עד 100 מיליון אתה רוצה?

גיל שבתאי:

המספר שלכם הוא 88 מיליוני שקלים. 

היו"ר משה שרוני:


המספר של האוצר הוא 180 מיליון שקל. 

גיל שבתאי:

האוצר מעריך את זה בהערכת חסר. 

משה ברסימנטוב:

אנחנו קיבלנו את האומדן של הב יטוח הלאומי. בנייר של הממ"מ כתוב 88 מיליון וזה לא מה שיעשה את השינוי, מכיוון ששר האוצר הגיש ערר ולפיכך הממשלה מתנגדת להצעת החוק. 

היו"ר משה שרוני:


הוועדה מחליטה להעביר את הצעת החוק לקריאה שנייה ושלישית. אנחנו לא מקבלים את דעת הממשלה והאוצר. אני מבקש להצביע. 

הצבעה

בעד הצעת החוק – פה אחד

נגד – אין

נמנעים – אין

הצעת החוק נתקבלה.

היו"ר משה שרוני:


ההצעה התקבלה. 

משה ברסימנטוב:

אני מבקש להעיר לפרוטוקול שמכיוון שזאת הצעה תקציבית, יידרשו יותר מ-50 חברי כנסת בכל אחת מההצבעות. 

היו"ר משה שרוני:


אל תדאג, אני אביא 100 חברי כנסת. תודה רבה, הישיבה נעולה. 

הישיבה ננעלה בשעה 11:15
